CELEX: 32015R0803
Language: ro
Date: 2015-05-19 00:00:00
Title: Regulamentul de punere în aplicare (UE) 2015/803 al Comisiei din 19 mai 2015 privind clasificarea anumitor mărfuri în Nomenclatura combinată

23.5.2015   
               
               
                  RO
               
               
                  Jurnalul Oficial al Uniunii Europene
               
               
                  L 128/4
               
            REGULAMENTUL DE PUNERE ÎN APLICARE (UE) 2015/803 AL COMISIEI
      din 19 mai 2015
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
      întrucât:
      
                  (1)
               
               
                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
               
            
                  (2)
               
               
                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror altor nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
               
            
                  (3)
               
               
                  În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a tabelului menționat.
               
            
                  (4)
               
               
                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
               
            
                  (5)
               
               
                  Măsurile prevăzute în prezentul regulament sunt conforme cu avizul Comitetului Codului vamal,
               
            ADOPTĂ PREZENTUL REGULAMENT:
      Articolul 1
      Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 19 mai 2015.
         
            
               Pentru Comisie,
            
            
               pentru președinte
            
            Heinz ZOUREK
            
               Director general pentru impozitare și uniune vamală
            
         
      
      
         (1)  JO L 256, 7.9.1987, p. 1.
      
         (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
      
         ANEXĂ
         
                     Descrierea mărfurilor
                  
                  
                     Clasificare
                     (Cod NC)
                  
                  
                     Motive
                  
               
                     (1)
                  
                  
                     (2)
                  
                  
                     (3)
                  
               
                     Articol din plastic sub formă de craniu uman, măsurând aproximativ 9 × 11 × 7 cm. Conține diode electroluminescente (LED-uri) cu lumină intermitentă, alimentate de la o baterie și montate în orbitele craniului; ele pot fi pornite și oprite de la un întrerupător aflat la baza articolului.
                     (A se vedea fotografia) (*)
                     
                  
                  
                     3926 40 00 
                  
                  
                     Clasificarea se stabilește pe baza regulilor generale 1, 3(b) și 6 de interpretare (RGI) a Nomenclaturii combinate și pe baza textelor codurilor NC 3926  și 3926 40 00 .
                     Articolul nu poate fi clasificat ca lampă la poziția 9405 , deoarece nu este conceput cu scopul principal de a ilumina o încăpere și nici nu este o lampă specializată [a se vedea, de asemenea, Notele explicative ale Sistemului armonizat pentru poziția 9405 , (I), (1) și (3)].
                     Date fiind caracteristicile sale obiective, articolul nu este conceput exclusiv ca articol pentru sărbători [a se vedea, de asemenea, Notele explicative la Nomenclatura combinată pentru poziția 9505 ). El poate fi utilizat ca element decorativ pe tot parcursul anului. Prin urmare, se exclude clasificarea la poziția 9505  ca articol pentru sărbători.
                     Articolul este compus din diferite elemente în sensul RGI 3(b). El cuprinde un element sub formă de craniu uman, făcut din material plastic, și leduri alimentate de la o baterie, care, împreună, formează un întreg [a se vedea, de asemenea, Notele explicative ale Sistemului armonizat pentru RGI 3(b), (IX)].
                     Având în vedere caracteristicile sale obiective, articolul este conceput în principal pentru scopuri ornamentale. Iluminarea constituie numai un efect suplimentar, care accentuează utilizarea ornamentală. Prin urmare, elementul sub formă de craniu uman din material plastic este componenta care conferă articolului caracterul său esențial în sensul RGI 3(b).
                     Prin urmare, articolul trebuie clasificat la codul NC 3926 40 00 , ca alte obiecte de ornament din materiale plastice.
                  
               
            (*)  Fotografia este prezentată numai cu titlu informativ.